Vakok közlekedése
2018-08-31, 14:54
Javában zajlik a szombathelyi gyalogátkelők akadálymentesítése a vakok számára: 21 helyen, ahol hangosbemondó működik, burkolati jelzések is segítik majd a látássérültek közlekedését. Most van folyamatban ezeknek a kitapintható sávoknak a kialakítása.
Ennek a busznak a sofőrje felismerte és jól kezelte a helyzetet: vakok álltak az egyik Vörösmarty utcai megállóban, vezető kutyával és fehér bottal, tehát hangosan jelezte nekik, hogy melyik busz érkezett meg.
Bősze György - elnök - Vakok és Gyengénlátók Vas Megyei Egyesülete
“Nekem pont ezen a járaton volt szerencsém már tapasztalni ezt. Több autóbuszvezető megcsinálja azt, hogy kiszól, közli a busznak a számát, vagy azt, hogy merrefelé megy, van, amikor meg kell kérdeznünk és kiszólnak, az is jó, de sokkal jobb, amikor nem kell kérdeznünk, hanem kiszól, így a hangból azt is tudjuk, hogy hol az első ajtó, hol tudunk felszállni.”
A vakok közlekedésében fontos szerepe van az emberek - különösen a szombathelyi buszsofőrök - hozzáállásának. Gyakran csak egy kis odafigyelés szükséges: ha ilyen fehér botot látnak, akkor a látó emberek információval is segíthetnek a vakoknak. A vasi egyesület száz tagjának ilyen (01:22) távirányító készüléke van - gombnyomásra működik a hangszóró.
“A jelző a Vörösmarty Mihály utcán zöldre váltott!
A város önkormányzata is fontosnak tartja vakok közlekedésének megkönnyítését. Ezt szolgálja a most zajló nagyszabású akadálymentesítés. A zebrák kiindulási pontjaihoz taktilis járdajelek kerültek. Bősze György, a Vakok és Gyengénlátók Vas Megyei Egyesületének elnöke elmondta, hogy az idei ütemtervben 21 - hangosbeszélővel felszerelt - gyalogátkelőhely akadálymentesítése szerepel.
Helyenként azonban még nem teljes a rendszer.
“A beszélő lámpák működnek, az tökéletes, de a taktilis jeleket csak félig csinálták meg, két helyen van elkezdve, ez viszont rossz egy látássérültnek, mert ha átér az út másik felére, nem tudja, hogy jó helyen van-e.”
Varga Olivér elmondta, a gyerekek többször állnak meg nekik segíteni, mint a felnőttek - szerinte ez a gyakori érzékenyítő napok tapasztalatának köszönhető. A fiatalok ennek köszönhetően könnyebben kérdezik meg tőlük, hogy miben segíthetnek.